Talous- ja sosiaalikomitean lausunto aiheesta "Ehdotus neuvoston asetus vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä"



Virallinen lehti nro C 036 , 08/02/2002 s. 0044 - 0046



Talous- ja sosiaalikomitean lausunto aiheesta "Ehdotus neuvoston asetus vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä" (2002/C 36/08) Neuvosto päätti 7. syyskuuta 2001 Euroopan yhteisön perustamissopimuksen 36 ja 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Talous- ja sosiaalikomitea antoi lausunnon valmistelun yleisesittelijä Clemente Muñiz Guardadon tehtäväksi. Talous- ja sosiaalikomitea hyväksyi 17. ja 18. lokakuuta 2001 pitämässään 385. täysistunnossa (lokakuun 18. päivän kokouksessa) seuraavan lausunnon äänin 49 puolesta, 1 vastaan 2:n pidättyessä äänestämästä. Komitea yhtyy komission ehdotukseen jäljempänä esitetyin huomioin. 1. Yleistä 1.1. Säädösehdotuksen perusteluosassa esitetään asetusehdotuksen taustalla olevat syyt, mutta ei kuitenkaan mainita konkreettisesti seuraavia näkökohtia: - Euroopan unionin ja Marokon kuningaskunnan välinen kalastussopimus on ollut alallaan EU:n tärkein sopimus. Sen uusimatta jättäminen merkitsee sitä, että yhteisön laivasto menettää "perinteisen" pyyntipaikan, millä on puolestaan sekä taloudellisia että sosiaalisia kerrannaisvaikutuksia. - Komitean mielestä on erittäin tärkeää, että asetusehdotukseen sisällytettäisiin kaikkien alueiden monipuolistamiseen tähtäävä erityistoimi, sillä vaikka tekstissä mainitaan vain kolme Espanjan aluetta, muuallakin on alueita, joita monipuolistaminen koskee välillisesti. Toimintasuunnan muuttaminen vaikuttaa myös Portugalissa Alentejon alueeseen (Sesimbran satamaan) ja Algarveen (Olhãon satamaan) sekä Espanjassa Valencian itsehallintoalueeseen ja Ceutan kaupungin muodostamaan erillisalueeseen. - Kyseessä on laaja toimintasuunnan muuttamisprosessi, jolla on kauaskantoisia seurauksia kalastajille, alusten omistajille ja kaikille kalastuksesta välittömästi tai välillisesti riippuvaisille aloille (jalostussektorille, telakoille jne.). Komitea katsoo, että asianomaisia alueita varten olisi pitänyt harkita erityistoimia. - Säädösehdotuksen perusteluosassa todetaan, että monet kalastajat eivät enää voi harjoittaa ammattiaan. Asetuksen 2792/1999 (12 artiklan) mukaisia kalastajien erityistukia ei kuitenkaan ole korotettu, mikä syrjii kalastajia, koska alusten omistajille myönnettäviä tukia ehdotetaan korotettavaksi. Tätä ei tosin mainita perusteluosassa vaan itse asetuksessa (2 artikla). - Alusten ja kalastajien toimintasuunnan muuttamiseen tähtäävistä erityistoimista on otettava oppia Euroopan unionin uusien kalastussopimusten yhteydessä mahdollisesti syntyvissä tilanteissa. 2. Erityistä 2.1. Johdanto 2.1.1. Johdanto-osaan on koottu kaikki asetusehdotuksen taustan kannalta tarpeelliset tiedot. Johdanto-osan 8 kappaleessa ei kuitenkaan mainita, että kalastajien siirtyminen varhaiseläkkeelle tai muihin ammatteihin edellyttäisi määrärahojen korottamista, jotta ammatinvaihdoksen erityispiirteet voidaan ottaa huomioon. 2.1.2. Johdanto-osan 11 kappaleessa olisi ollut toivottavaa mainita, että sopimuksen uusimatta jättämisestä erityisesti kärsivien rannikkoalueiden monipuolistamista varten käynnistetään erityistoimi. 2.1.3. Talous- ja sosiaalikomitea kehottaa komissiota ottamaan huomioon kommentit, joita se esittää parhaillaan laatimassaan lausunnossa yhteisen kalastuspolitiikan uudistamisesta. 2.2. I osasto - Yleistä 2.2.1. 1 artikla Artiklan 1 kohdassa säädetään, että poikkeuksellisten tukitoimenpiteiden piiriin kuuluminen edellyttää toiminnan tilapäistä keskeytymistä yhdeksän kuukauden ajaksi. Määräajan asettamista ei kuitenkaan perustella, ja komitea katsoo sen syrjivän kaikin puolin sellaisia alusten omistajia ja kalastajia, jotka ovat aloittaneet toimintansa uudelleen (usein tilapäisesti ja säästämällä Euroopan unionin ja jäsenvaltioiden varoja, koska heille ei myönnetä tukea). Tällaisten alusten omistajien ja kalastajien tilanne saattaa kuitenkin nykyisin olla samantapainen kuin muiden alusten omistajien ja kalastajien. 2.3. II osasto - Poikkeustoimenpiteet 2.3.1. 2 artikla 2.3.1.1. Asetuksen 2 artiklan 1 kohdan a alakohdan i luetelmakohdassa säädetään, että asetuksen 2792/1999 7 artiklan 5 kohdassa tarkoitettuja asteikkoja korotetaan 20 prosenttia. Korotuksen pitäisi olla 30 tai 40 prosenttia, koska toimintasuunnan muuttaminen tapahtuu erityisolosuhteissa ja koska 1 kohdan c alakohdan ii luetelmakohdassa säädetään vastaavasti 30 prosentin korotuksesta. 2.3.1.2. Artiklan 1 kohdan b alakohdan iii luetelmakohdassa säädetään, että asetuksen 2792/1999 7 artiklan 2 kohdassa tarkoitettu alusten vähimmäisikä alennetaan viiteen vuoteen. Kyseisessä asetuksessa vähimmäisikä oli kymmenen vuotta. Vaikka vähimmäisiän alentaminen on myönteistä, olisi voitu säätää poikkeuksista mainitun määräajan poistamiseksi tai lyhentämiseksi entisestään. 2.3.1.3. On myös pidettävä mielessä, että Marokon pyyntialueen sulkeminen on yllättänyt eräät äskettäin rakennetut alukset, joiden tarkoituksena oli kalastaa Marokossa. Kunkin asianomaisen valtion on kohdennettava kyseiset yksiköt uudelleen, elleivät ne ole helposti vietävissä maasta. 2.3.1.4. Asetusehdotusta edeltävän perusteluosan toisella sivulla on väliotsikko "Poikkeustoimenpiteet", jonka toisessa kappaleessa todetaan, että on tarpeen helpottaa alusten toiminnan pysyvää lakkauttamista siirtämällä ne yhteisön ulkopuoliseen maahan "riippumatta aluksen iästä". Perusteluosan väliotsikon "Erityistoimet" lopussa kuitenkin ehdotetaan, että varat jaetaan prosenttiosuuksittain toimenpiteiden kesken (alusten vientiin enintään 28 prosenttia). 2.3.1.5. Varat on jaettava riittävän joustavasti, jotta asetus vastaisi uusien alusten poikkeuksellista vientiä, koska - kuten perusteluosassa todetaan - aluksen ikä ei ole erityistoimien olennainen peruste. 2.3.1.6. Artiklan 1 kohdan c alakohdassa todetaan, että aluksen siirtyessä muihin tehtäviin pyydysten korvaamiseen voidaan myöntää julkista tukea. Tällöin asteikkoja korotetaan eikä aluksilta edellytetä nykyaikaistamistöiden jälkeistä vähimmäisodotusaikaa, mitä komitea pitää myönteisenä. 2.4. III osasto - Erityistoimet 2.4.1. 3 artikla 2.4.1.1. Artiklan 2 kohdan b alakohdan iii luetelmakohdassa sosiaalis-taloudellisia toimenpiteitä ei lisätä. 2.4.1.2. Kohdassa 3 kokonaistuki jaetaan prosentuaalisesti "suunnittain" seuraavasti: alusten siirtämiseen lopullisesti muuhun kuin kalastuskäyttöön 40 %, alusten siirtämiseen pysyvästi yhteisön ulkopuolisiin maihin ja alusten nykyaikaistamiseen 28 % sekä sosiaalis-taloudellisiin toimenpiteisiin 32 %. 2.4.1.3. Olisi pyrittävä siihen, että määrärahoja kohdennettaisiin mahdollisuuksien mukaan ennen kaikkea kalastustoiminnan säilyttämiseen ja tuettaisiin alusten nykyaikaistamista. Siksi olisi tärkeää, että EU tekisi uusia kalastussopimuksia, etsisi uusia pyyntipaikkoja jne. 2.4.2. 4 artikla 2.4.2.1. Artiklan 1 kohdan d alakohdassa todetaan, että asetuksessa 2792/1999 säädettyjä toimenpiteitä sovelletaan sellaisinaan siten, että kullekin kalastajalle tai alukselle myönnettävän palkkion enimmäismäärä säilytetään ennallaan. Kalastajilla tulisi kuitenkin olla oikeus tukiasteikkojen korotukseen samassa määrin kuin 2 artiklan 1 kohdan a alakohdan i luetelmakohdassa ja b alakohdan i luetelmakohdassa säädetään yritysten osalta. 2.4.2.2. Artiklan 2 kohdassa säädetään, että jos kuitenkin myönnetään palkkio yhteisyrityksen perustamiseksi, hakijan on esitettävä todisteet siitä, että on asetettu pankkitakaus, jonka määrä on 40 prosenttia palkkiosta. Tämä ei ole omiaan edistämään yhteisyritysten perustamista, sillä kustannuksistaan huolimatta pankkitakaus ei ole paras tae kyseisissä poikkeustapauksissa. 2.4.2.3. Artiklan 3 kohdassa todetaan, että alusten nykyaikaistamiseen myönnettävien tukien ehtona on, että toiminta täyttää asetuksen 2792/1999 9 artiklan 3 kohdan sisältämän säännöksen.Kyseisessä artiklassa, sellaisena kuin se on muotoiltu asetuksen uudistusehdotuksessa, josta talous- ja sosiaalikomitea antaa niin ikään lausunnon(1), esitetään, ettei tukea myönnetä yhdellekään sellaisissa jäsenvaltioissa toimivalle laivastosegmentille, joissa yksikin segmentti jättää täyttämättä MOO:n tavoitteet. 2.4.2.4. Vaikka ei ole odotettavissa, että jokin toinen segmentti jättäisi täyttämättä MOO:n tavoitteet maissa, joita Marokon kanssa tehty sopimus koskee, säännöksen ei pitäisi vaikuttaa tarkasteltavaan Marokon erityistoimenpiteeseen. 2.4.2.5. Tässä artiklan 3 kohdassa kalastajia ei kohdella tukia myönnettäessä yhdenvertaisesti, koska alusten omistajille myönnettäviä tukia kuitenkin korotetaan. 2.4.3. 5 artikla 2.4.3.1. Asetuksen 5 artiklassa on korostettava, että tukien maksumenettelyn on oltava joustavaa ja että määräaikoja on lyhennettävä niin paljon kuin mahdollista. Nykyisin näet valtaosa aluksista seisoo satamissa, ja niille myönnettävien avustusten maksatus päättyy 31. joulukuuta 2001. Siksi on erittäin tärkeää ryhtyä erityistoimiin, jotta maksut eivät myöhästyisi. Bryssel 18. lokakuuta 2001. Talous- ja sosiaalikomitean puheenjohtaja Göke Frerichs (1) EYVL C 311, 7.11.2001, s. 3.